अपनी ताज़ा-ताज़ा पिटी भद्द के बावजूद भाजपा का यही हाल है। चार साल में उसने छलांग लगाने की कोशिशें तो बहुत कीं, मगर उड़ान वह नहीं भर सकी तो नहीं ही भर सकी। अपना वैचारिक नज़रिया देश के गले उतारने के लिए भी भाजपा ने हर तरह की जुगाली करने में कोई कसर बाक़ी नहीं रखी, मगर भारत हिंदू राष्ट्र बनने को तैयार नहीं हुआ तो नहीं ही हुआ। और, अब जब तूफ़ानी हवाएं सांय-सांय कर रही हैं तो भाजपा अपनी गर्दन रेत में घुसा कर तूफ़ान के अस्तित्व को नकारने में दिन-रात एक कर रही है। लोकसभा में वह अल्पमत में आ गई है, तो नरेंद्र भाई की बला से! 4 साल में 14 राज्यों में हुए 27 उपचुनावों में से वह सिर्फ़ 5 जीती है, तो अमित शाह की बला से!